Page:Underwoods, Stevenson, 1887.djvu/117

Rh The prentit stanes that mark the deid,

Wi' lengthened lip, the sarious read;

Syne wag a moraleesin' heid,

An' then an' there

Their hirplin' practice an' their creed

Try hard to square.

It's here our Merren lang has lain,

A wee bewast the table-stane;

An' yon's the grave o' Sandy Blane;

An' further ower,

The mither's brithers, dacent men!

Lie a' the fower.

Here the guidman sall bide awee

To dwall amang the deid; to see

Auld faces clear in fancy's e'e;

Belike to hear

Auld voices fa'in saft an' slee

On fancy's ear.